S-18/2014

Mál þetta, sem var dómtekið í dag, er höfðað með ákæru lögreglustjórans á höfuðborgarsvæðinu, útgefinni 14. janúar sl., gegn A-x-x B-x-x d-x-x B-x-x, kt. 000000-0000, [...],

I.

fyrir eftirtalda þjófnaði:

1. Með því að hafa á tímabilinu frá 24. janúar til 9. september 2013 stolið krítarkorti í eigu A af herbergi hans á dvalarheimilinu Hrafnistu í Hafnarfirði, og í kjölfarið notað það í 48 skipti til að taka út samtals kr. 735.000 í reiðufé úr hraðbönkum, en ákærða var á þessum tíma starfsmaður á dvalarheimilinu. (007-2013-50704)

2. Með því að hafa á tímabilinu frá 23. september til 9. október 2013 stolið debetkorti í eigu B af herbergi hans á dvalarheimilinu Hrafnistu í Hafnarfirði, og í kjölfarið notað það í 10 skipti til að taka út samtals kr. 330.150 í reiðufé úr hraðbönkum, en ákærða var á þessum tíma starfsmaður á dvalarheimilinu. (007-2013-53644)

Telst þetta varða við 244. gr. almennra hegningarlaga nr. 19/1940.

II.

Fyrir fjársvik, með því að hafa þriðjudaginn 1. október 2013 notað debetkort í eigu B, til að greiða fyrir skartgripi að fjárhæð 15.000 kr. í versluninni Úr og gull í Firðinum í Hafnarfirði, og þannig blekkt starfsfólk verslunarinnar. (007-2013-53644)

Telst þetta varða við 248. gr. almennra hegningarlaga.

Þess er krafist að ákærða verði dæmd til refsingar og til greiðslu alls sakarkostnaðar.

Ákærða hefur fyrir dómi skýlaust játað brot sín og var því farið með málið samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu eftir að sækjandi og verjandi ákærðu, höfðu tjáð sig stuttlega um lagaatriði og ákvörðun viðurlaga.

Fram kom hjá ákærðu að hún hafi verið í neyslu fíkniefna á þessum tíma en sé nú hætt. Hún sjái mikið eftir að hafa framið framangreind brot.

Sannað er með skýlausri játningu ákærðu, sem er í samræmi við framlögð sakargögn, að hún hafi gerst sek um þá háttsemi sem ákæra á hendur henni tekur til samkvæmt framansögðu og er réttilega heimfærð til refsiákvæða í ákæru.

Ákærða er fædd árið 1961. Hún hefur engin brot á sakavottorði sínu. Við ákvörðun refsingar ber að horfa til þess að ákærða játaði brot sín greiðlega. Samkvæmt því og með hliðsjón af 77. gr. almennra hegningarlaga nr. 19/1940, þykir refsing ákærðu hæfilega ákveðin fangelsi í 4 mánuði sem verður bundin skilorði, eins og nánar greinir í dómsorði.

Með vísan til 218. gr. laga nr. 88/2008 verður ákærða dæmd til að greiða allan sakarkostnað, sem er þóknun skipaðs verjanda á rannsóknarstigi B-kk-ef J-kk-ef hrl. að fjárhæð 30.625 krónur að meðtöldum virðisaukaskatti og þóknun skipaðs verjanda ákærðu, J-kvk-ef S-kvk-ef hdl., sem þykir hæfilega ákveðin 159.250 krónur að meðtöldum virðisaukaskatti. Annan sakarkostnað leiddi ekki af málinu.

B-kk-nf H-kk-nf, héraðsdómari dæmir mál þetta.

D ó m s o r ð :

Ákærða, A-x-x B-x-x d-x-x B-x-x, sæti fangelsi í 4 mánuði en fresta skal fullnustu refsingarinnar og skal hún niður falla að liðnum tveimur árum, haldi ákærða almennt skilorð 57. gr. almennra hegningarlaga nr. 19/1940.

Ákærða greiði þóknun skipaðs verjanda á rannsóknarstigi B-kk-ef J-kk-ef hrl. að fjárhæð 30.625 krónur og þóknun skipaðs verjanda ákærðu, J-kvk-ef S-kvk-ef hdl., 159.250 krónur.

B-kk-nf H-kk-nf